FI Euroopan unionin virallinen lehti CE 88/698

(2004/C 88 E/0717)

KIRJALLINEN KYSYMYS E-0496/04

esittäjä(t): María Sornosa Martínez (PSE) ja María Valenciano Martínez-Orozco (PSE) komissiolle

(23. helmikuuta 2004)

Aihe: Tutkimus Espanjan työministeriön apurahoista

Vastauksessaan María Sornosa Martinezin ja Elena María Valenciano Martínez-Orozcon esittämään kirjalliseen kysymykseen E-2188/03 (1) Espanjan työministeriön mahdollisesti harjoittamasta syrjinnästä raskaana olevia naisia kohtaan työapurahoja myönnettäessä komissio myönsi, että Espanjan työministeriö on saattanut rikkoa miesten ja naisten tasa-arvoista kohtelua koskevaa yhteisön oikeutta ja ilmoitti, että asiaa alettaisiin tutkia.

Voisiko komissio kertoa, missä vaiheessa tutkimus on? Voisiko komissio kertoa myös, miten Espanjan viranomaiset ovat mahdollisesti vastanneet komission asiaa koskevaan tiedusteluun?

Stavros Dimasen komission puolesta antama täydentävä vastaus

(29. kesäkuuta 2004)

Arvoisat parlamentin jäsenet ovat tiedustelleet kirjallisissa kysymyksissään E-2188/03 ja E-0496/04, katsooko komissio, että naisinstituutin apurahojen myöntämistä koskevat säännökset on laadittu neuvoston direktiivin 92/85/ETY (2) mukaisesti.

Kuten aiemmin on todettu, komissio on ollut yhteydessä Espanjan viranomaisiin tässä kysymyksessä. Espanjan viranomaiset ovat selvittäneet, että naisinstituutin koulutusapurahojen myöntämistä vuodeksi 2003 koskevasta menettelystä annetun ministeriön päätöksen N:o 939/2003 12 artiklassa säädetään mahdollisuudesta keskeyttää apuraha ja jatkaa sitä myöhemmin äitiyden tai lapsen adoptoinnin tai pysyvän kasvatusvelvollisuuden vuoksi. Perhe- ja työelämän yhteensovittamisesta 5. marraskuuta 1999 annetun lain N:o 39/1999 nojalla oikeus on laajennettu koskemaan apurahaa saavia isiä. Apurahan saaja, joka käyttää mahdollisuutta keskeyttää apuraha tämän säännöksen mukaisesti, voi myöhemmin palata koulutukseen ja suorittaa kurssin loppuun, kun jakso, jonka ajaksi apuraha on keskeytetty, on päättynyt.

Espanjan viranomaiset korostavat, että apurahan saajat eivät ole työntekijöitä, jotka olisivat työmarkkinoita koskevan lain tai muun työlainsäädännön alaisia, koska apurahaa ei voida katsoa palkaksi eikä apurahan saajan ja sen myöntäjän välistä suhdetta voida pitää työnantaja-työntekijä-suhteena. Ministeriön päätöksen 7 artiklan 2 kohdassa vahvistetaan, että lain periaatteen mukaisesti apurahojen myöntäminen ja saaminen ei johda työsuhteen tai muun lakisääteisen suhteen syntymiseen apurahansaajien ja naisinstituutin välillä

Neuvoston direktiivissä 92/85/ETY säädetään vähimmäissuojasta, johon kuuluu oikeus 14 peräkkäisen viikon äitiyslomaan kolmessa naistyöntekijäryhmässä, toisin sanoen raskaana oleville, hiljattain synnyttäneille ja imettäville. Koska Espanjan naisinstituutin koulutusapurahojen saajat kuitenkin ovat pikemminkin harjoittelijoita kuin työntekijöitä, he eivät kuulu kyseisen direktiivin soveltamisalaan.

Myöskään sukupuoleen perustuvaa syrjintää ei ole, sillä mahdollisuus keskeyttää apurahan saanti on sekä naisilla että miehillä.

(1) EUVL C 33 E, 6.2.2004, s. 232.

(2) Neuvoston direktiivi 92/85/ETY, annettu 19 päivänä lokakuuta 1992, toimenpiteistä raskaana olevien ja äskettäin synnyttäneiden tai imettävien työntekijöiden turvallisuuden ja terveyden parantamisen kannustamiseksi työssä (kymmenennen direktiivin 89/391/ETY 16 artiklan 1 kohdassa tarkoitettu erityisdirektiivi), EYVL L 348, 28.11.1992.